पाएं अपने शहर की ताज़ा ख़बरें और फ्री ई-पेपरडाउनलोड करें
रणबीर क्लब सब्जी मंडी में रेहड़ी-फड़ी मालिकों को सब्जी बेचने से रोकने पर सब्जी विक्रेताओं में रोष फैल गया। गुस्साए रेहड़ी-फड़ी मालिक शनिवार को खरीदी गई सब्जी को वापस करने के लिए थोक सब्जी मंडी पहुंच गए, जहां थोक विक्रेताओं ने सब्जी वापस लेने से इनकार कर दिया। ऐसे में सब्जी विक्रेता और थोक विक्रेताओं में नोकझोंक भी हाे गई। तनाव के माहौल को देखते हुए पुलिस ने रणबीर क्लब में सब्जी मंडी में सब्जी बेचने की इजाजत दे दी, जिसके बाद माहौल शांत हुआ। उधर, सब्जी मंडी प्रधान मोनू शर्मा ने साफ कर दिया है कि रविवार को थोक मंडी खुलेगी, परंतु रणबीर क्लब सब्जी मंडी बंद रहेगी। हालांकि, रेहड़ी और फड़ी मालिक डोर-टू-डोर सब्जी बेेच सकते हैं।
डीएसपी बोले- भीड़ रोकने को डोर-टू-डोर होगी सब्जियों की सप्लाई
डीएसपी सतपाल शर्मा का कहना है कि लॉकडाउन में सिर्फ जरूरी वस्तुओं की दुकानों को खोला जा सकता है। उन्होंने कहा कि सब्जी विक्रेताओं से बात की गई है और भीड़ को देखते हुए रविवार को रिटेल मंडी बंद कर डोर-टू-डोर ही सप्लाई की जाएगी।
ऐसे पैदा हुआ विवाद...
सब्जी और फलों आदि को जरूरी वस्तुओं में समझकर रेहड़ी और फड़ी मालिक आम दिनों की तरह शनिवार लॉकडाउन के दौरान भी थोक सब्जी मंडी से सब्जी खरीदकर बेचने के लिए रणबीर क्लब सब्जी मंडी में पहुंच गए, जहां भीड़ को देखते हुए पुलिस ने रेहड़ी और फड़ी लगाने से मना कर दिया था। सब्जी मंडी प्रधान मोनू शर्मा का कहना है कि प्रशासन सब्जी मंडी को लेकर कोई दिशा निर्देश साफ नहीं कर रहा है और न ही अधिकारियों की ओर से सब्जी मंडी प्रतिनिधियों के साथ बंद को लेकर किसी तरह की बैठक की गई है, जिस कारण सब्जी मंडी को लेकर असमंजस की स्थिति बनी हुई है। पता करने पर अधिकारियों ने बताया कि शनिवार को भी रणबीर क्लब में सब्जी बेची जा सकती है, परंतु पुलिस के न बेचने देने पर विवाद पैदा हो गया था। अब फैसला किया गया है कि रविवार को सिर्फ थोक सब्जी मंडी खुलेगी, जहां से डोर-टू-डोर सब्जी की सप्लाई की जा सकेगी।
जरूरी वस्तुओं को छोड़ बंद रहा शहर| शनिवार को लॉकडाउन का जिले में पूरा असर देखने को मिला है। पूरा दिन बाजारों में सन्नाटा पसरा रहा है। जरूरी वस्तुओं में शामिल करियाना की दुकानें तक दुकानदारों ने बंद रखीं है। दवा, सब्जी, लेबोरेट्ररी, ढाबे, दूध- डायरी, बस स्टैंड को छोड़ कर सब कुछ बंद रहा है। अधिकतर लोगों ने भी घरों के अंदर रहने में ही समझदारी दिखाई है। जबरी घरों से बाहर निकले लोगों के पुलिस ने नाकों पर कोरोना के टेस्ट करवाए। आज रविवार को भी लॉकडाउन रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn